Ballastvikke vokser på dyrket mark, brakkmark, avfallsplasser og langs irrigasjonsgrøfter og bekker. Den er utbredt i det meste av middelhavsområdet, men mangler på Den iberiske halvøy, Balearene og Sardinia. I Nord-Afrika finnes den bare i Marokko. Arten vokser også videre øst- og nordover til Krim, Kaukasia, Irak og Iran. Den er innført med menneskelig hjelp til Portugal og Egypt.